ΓΡΑΠΤΗ ΕΡΩΤΗΣΗ E-4079/98

υποβολή: Manuel Escolá Hernando (ARE) προς την Επιτροπή

(14 Ιανουαρίου 1999)

Θέμα: Προμήθεια πετρελαίου στο ισπανικό κράτος

Στην Ισπανία η εταιρεία CLH εφοδιάζει με πετρέλαιο τις κυριότερες εταιρείες πετρελαίου οι οποίες, με τη σειρά τους, πωλούν το προϊόν αυτό στα πρατήρια υγρών καυσίμων και στα σημεία πώλησης στο κοινό.

Μολονότι η εταιρεία CLH πωλεί το προϊόν της στις εταιρείες πετρελαίου σε μία σταθερή θερμοκρασία 15 βαθμών και με συγκεκριμένη πυκνότητα και όγκο, οι εταιρείες πετρελαίου δεν προβαίνουν στην μετατροπή του προϊόντος στη θερμοκρασία αυτή κατά τον εφοδιασμό των πελατών τους, γεγονός που συνεπάγεται για τους τελευταίους αύξηση στις τιμές που πληρώνουν για ένα προϊόν που "δεν υφίσταται", δεδομένου ότι με την θερμοκρασία αυξάνεται και ο όγκος και, ως εκ τούτου, τα λίτρα που πρέπει να πληρώσουν.

Έχοντας υπόψη την κατάσταση αυτή και το γεγονός ότι οι ισπανικές εταιρείες πετρελαίου καταβάλλουν τους φόρους τους επί τη βάσει των 15 βαθμών θερμοκρασίας, θα μπορούσε η Επιτροπή να επαληθεύσει τα γεγονότα αυτά;

Σε περίπτωση που επαληθευθούν, είναι σύμφωνες οι πρακτικές αυτές με τις κοινοτικές οδηγίες και εάν δεν είναι, ποια μέτρα σκοπεύει να λάβει προς το σκοπό αυτό;

Απάντηση του κυρίουBangemann εξ ονόματος της Επιτροπής

(19 Απριλίου 1999)

Τα υγρά καύσιμα που χρησιμοποιούνται στα μηχανοκίνητα οχήματα αυξάνουν τον όγκο τους με τη θερμοκρασία, όπως συμβαίνει στα περισσότερα υγρά. Επομένως, για ένα καύσιμο που πωλείται ανά μονάδα όγκου, το παραπάνω φαινόμενο έχει ως αποτέλεσμα να αποκομίζονται υψηλότερα κέρδη εάν το προϊόν πωλείται σε θερμοκρασία υψηλότερη εκείνης που είχε όταν αγοράστηκε.

Υγρά των οποίων ο όγκος μεταβάλλεται σημαντικά με τη θερμοκρασία θα έπρεπε κανονικά να πωλούνται ανά μονάδα μάζας. Κατά παράδοση όμως, και για πρακτικούς λόγους, η ποσότητα του υγρού είτε προσδιορίζεται με μετρητές είτε μετρείται ο όγκος με άλλα μέσα. Κατά συνέπεια, τα υγρά πωλούνται συνήθως ανά μονάδα όγκου. Για να συνεκτιμηθεί η συναρτήσει της θερμοκρασίας μεταβολή του όγκου, ο μετρούμενος όγκος ανάγεται συχνά σε συνθήκες αναφοράς. Δεν αποκλείεται πάντως μελλοντικά, η πρόοδος στην τεχνολογία των μετρήσεων να επιτρέπει είτε απευθείας μετατροπή του όγκου σε μάζα, και μάλιστα οικονομικώς εφικτή, είτε απευθείας μέτρηση της μάζας.

Η φορολογία των πετρελαιοειδών διέπεται από την οδηγία 92/81/ΕΟΚ του Συμβουλίου, της 19ης Οκτωβρίου 1992, "για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή"(1). Σύμφωνα με τις διατάξεις του άρθρου 3 παράγραφος 1, για τη φορολόγηση των πετρελαιοειδών τα κράτη μέλη υπολογίζουν τον όγκο με βάση θερμοκρασία 15°C. Άρα λοιπόν, καταβάλλοντας δασμούς για όγκο που αντιστοιχεί σε θερμοκρασία 15°C προκειμένου να διαθέσει το προϊόν της στην κατανάλωση, η εταιρεία ευθυγραμμίζεται με τις απαιτήσεις της οδηγίας.

Η Επιτροπή δεν γνωρίζει κατά πόσον στην Ισπανία γίνεται συστηματική κατάχρηση της μεταβολής του όγκου της βενζίνης συναρτήσει της θερμοκρασίας, στο στάδιο μετά την καταβολή των δασμών. Η Επιτροπή θεωρεί ότι η καταπολέμηση αθέμιτων πρακτικών στο εμπόριο είναι κατά πρώτον αρμοδιότητας των κρατών μελών. Υπάρχουν εντούτοις δύο περιπτώσεις οι οποίες ενδέχεται να οδηγήσουν στη λήψη μέτρων σε κοινοτικό επίπεδο. Μία περίπτωση είναι να τίθενται φραγμοί από την εθνική νομοθεσία στη διακίνηση βιομηχανικών προϊόντων μέσα στην εσωτερικά αγορά; ένας τέτοιος φραγμός είναι π.χ. τα όργανα μέτρησης που χρησιμοποιούνται για τον προσδιορισμό της ποσότητας της βενζίνης. Μια δεύτερη περίπτωση είναι να ληφθεί υπόψη το ενδοκοινοτικό εμπόριο εάν αποδειχτεί ότι τα μέτρα που έχουν ληφθεί από τα κράτη μέλη είναι ανεπαρκή για την επίτευξη ενός τέτοιου στόχου.

Από τη στιγμή που δεν συντρέχει καμία από τις δύο περιπτώσεις, η Επιτροπή δεν σκοπεύει προς το παρόν να λάβει μέτρα σε σχέση με τις εμπορικές πρακτικές που χρησιμοποιούνται στην Ισπανία σύμφωνα με την επισήμανση του Αξιότιμου Μέλους του Κοινοβουλίου.

(1) ΕΕ L 316 της 31.10.1992.